**Татарстан Республикаса Веськӧдлан котыр да**

**Коми Республикаса Веськӧдлан котыр костын**

**торгово-экономическӧй, научно-техническӧй да**

**социально-культурнӧй юкӧнын ёртасьӧм йылысь**

**АРТМӦДЧӦМ**

Татарстан Республикаса Веськӧдлан котыр, кодӧс петкӧдлӧ Татарстан Республикаса Президент Рустам Нургалиевич Минниханов, коді уджалӧ Татарстан Республикаса Оланподув подув вылын, ӧтиладорсянь, да Коми Республикаса Веськӧдлан котыр, кодӧс петкӧдлӧ Коми Республикаса Юралысь Владимир Викторович Уйба, коді уджалӧ Коми Республикаса Оланподув, «Коми Республикаса Юралысь, Коми Республикаса Веськӧдлан котыр да Коми Республикаса олӧмӧ пӧртысь власьт системаын органъяс йылысь» 2013 во ӧшым тӧлысь 26 лунся 140-РЗ №-а Коми Республикаса Оланпас да Коми Республикаса Веськӧдлан котырлӧн 2021 во \_\_\_\_\_\_\_\_\_\_\_\_ тӧлысь \_\_\_\_ лунся \_\_\_ -р №-а тшӧктӧд подув вылын, мӧдладорсянь, кодъясӧс водзӧ шуӧма «Сёрнитчысьяс»,

Россия Федерацияса оланпастэчас, Татарстан Республикаса оланпастэчас да Коми Республикаса оланпастэчас (водзӧ – оланпастэчас) вылӧ мыджсьӧмӧн,

сы могысь, медым сӧвмӧдны ӧта-мӧдлы выгӧда принцип подув вылын дінмукостса йитӧдъяссӧ,

сійӧс гӧгӧрвоӧмӧн, мый ӧта-мӧдлы выгӧдаа ёртасьӧмсӧ паськӧдӧмыс лӧсялӧ Татарстан Республикаса да Коми Республикаса олысьяслӧн интересъяслы да отсалӧ экономика боксянь сӧвмӧдны Татарстан Республикаӧс да Коми Республикаӧс,

зумыд да дыр кадколаст чӧж кыкнанладорса йитӧдъяс сӧвмӧдны коланлунсӧ тӧд вылӧ босьтӧмӧн да та вылӧ лӧсялана котыртан, экономическӧй, инӧда да мукӧд колана условие лӧсьӧдны кӧсйӧмӧн кырымалісны тайӧ Артмӧдчӧмсӧ со мый йылысь.

**1 статья**

Тайӧ Артмӧдчӧмсӧ веськӧдӧма Сёрнитчысьяс костын торгово-экономическӧй, научно-техническӧй да социально-культурнӧй сфераясын ёртасьӧмсӧ лӧсьӧдӧм вылӧ да сійӧ урчитӧ Сёрнитчысьяслысь индӧм сфераясын ёртассян нырвизьяссӧ.

**2 статья**

Сёрнитчысьяс кутчысьӧны вӧчӧмторъясысь, кутшӧмъяс вермасны вӧчны экономическӧй либӧ мукӧд сикас лёктор ӧта-мӧдыслы, сӧгласуйтӧны примитны кӧсъян помшуӧмъяссӧ, кутшӧмъясӧс примитӧмыс вермас лоны йитчӧма Сёрнитчысьяслӧн инӧдъяскӧд да оланпас серти интересъяскӧд, да юксьӧны татшӧм помшуӧмъяс йылысь юӧрӧн.

**3 статья**

Торгово-экономическӧй, промышленнӧй, инвестиционнӧй да инновационнӧй ёртасян юкӧнын Сёрнитчысьяс оланпастэчас серти асланыс компетенцияын:

дасьтӧны ӧтувъя проектъяс, кутшӧмъясӧс веськӧдӧма Татарстан Республикалысь да Коми Республикалысь экономическӧй да инновационнӧй позянлунъяссӧ сӧвмӧдӧм вылӧ, вежласьӧны специалистъясӧн юкӧнъясын, кутшӧмъяс серти кыкнанладорыслӧн эмӧсь интересъяс;

отсалӧны лӧсьӧдны условиеяс сы вылӧ, медым артмӧдны да паськӧдны Татарстан Республикалӧн да Коми Республикалӧн овмӧс нуӧдысь субъектъяс костын делӧвӧй контактъяссӧ, отсалӧны дасьтыны Татарстан Республикаын да Коми Республикаын предпринимательство сӧвмӧдӧм да налы отсалӧм серти уджтасъяс да пӧртны найӧс олӧмӧ;

ӧтув уджалӧны инвестиционнӧй да инновационнӧй удж сфераын, сы лыдын дасьтӧны да пӧртӧны олӧмӧ инвестицияяс боксянь водзмӧстчыны ышӧдан мераяссӧ сы могысь, медым кыпӧдны конкурентоспособносьтсӧ да бурмӧдны Татарстан Республикалысь да Коми Республикалысь экономикасӧ;

котыртӧны инвестиционнӧй площадкаяс да инвестиционнӧй позянлунъяс петкӧдлан бизнес-миссияяс да презентацияяс; юӧртӧны ӧта-мӧдлы Татарстан Республикаын да Коми Республикаын инвестиционнӧй форумъяс, конференцияяс да инвестиционнӧй нырвизя мукӧд мероприятие нуӧдӧм йылысь;

инвестиционнӧй проектъяс олӧмӧ пӧртан медбур формаяс индӧмӧн сӧвмӧдӧны юӧр чукӧртӧм-донъялӧмсӧ могмӧдан система;

сӧвмӧдӧны канму-аспом уджъёртасян ногъяс;

юксьӧны инвестиционнӧй удж сӧвмӧдан сфераясын проектъяс да уджтасъяс олӧмӧ пӧртӧм серти юӧрӧн да медбур практикаясӧн;

ӧтвылысь видлалӧны юалӧм сы йылысь, колӧ-ӧ экспорт вылӧ уджалысь Коми Республикаса предприятиеяслы восьтыны Татарстан Республикаын оптӧвӧя юклан шӧринъяс;

отсалӧны сӧвмӧдны Татарстан Республика да Коми Республика костын транспорт йитӧдъяссӧ;

сӧвмӧдӧны канму да муниципальнӧй могъяс вылӧ вузӧс, уджъяс, услугаяс серти закупкаяс сфераын ёртасьӧмсӧ, отсалӧны сӧвмӧдны тайӧ закупкаяс сфераын ӧтувъя юӧртан системасӧ;

юксьӧны Татарстан Республикаын да Коми Республикаын Россия Федерацияса субъектъясын конкуренция сӧвмӧдан стандартлысь корӧмъяс олӧмӧ пӧртан юкӧнын опытӧн, мый вынсьӧдӧма Россия Федерацияса Веськӧдлан котырлӧн 2019 во косму тӧлысь 17 лунся 768-р №-а тшӧктӧмӧн.

**4 статья**

Видз-му овмӧс юкӧнын Сёрнитчысьяс асланыс компетенцияын да оланпастэчас серти отсалӧны вузӧс вузалан-ньӧбан сфераын агропромышленнӧй комплексса организацияяслы татшӧм нырвизьяс серти колана котыртан условиеяс лӧсьӧдӧмӧн:

сю да видз-му овмӧс мукӧд культура быдтігӧн быдмӧг вӧдитӧм, селекция, кӧйдыс быдтӧм, ӧта-мӧдлӧн передӧвӧй технологияясӧн, быдмӧг генофондӧн, экология боксянь сӧстӧм методъясӧн да быдмӧгъяс доръян средствоясӧн вӧдитчӧм;

ӧнія технологияяс отсӧгӧн скӧт видзӧм, видз-му овмӧсса бур пода пемӧсъясӧс рӧдмӧдӧм, видзӧм да вердӧм; механизируйтӧм фермаясӧс техника боксянь выльмӧдны отсалӧм;

биотехнология, видз-му овмӧс культура производствоӧн да пемӧсъясӧс рӧдмӧдӧмӧн биотехнологическӧя веськӧдлӧм; переработайтан, сёян-юан вӧчан промышленносьт, производственнӧй процессӧ механизируйтан да автоматизируйтан средствоясӧн комплекснӧя вӧдитчӧм.

**5 статья**

Йӧзлысь дзоньвидзалун видзан да биофармацевтика юкӧнын Сёрнитчысьяс оланпастэчас серти асланыс компетенцияын:

юксьӧны йӧзлысь дзоньвидзалун видзан система котыртан, Татарстан Республикаса да Коми Республикаса олысьяслы медицина отсӧг сетан юкӧнын опытӧн;

отсалӧны вежласьны Татарстан Республикалӧн да Коми Республикалӧн медицина организацияясса специалистъясӧн;

ӧтув уджалӧны биофармацевтика кластеръяс лӧсьӧдан да сӧвмӧдан сфераын.

**6 статья**

Олысьясӧс социальнӧя доръян да уджӧн могмӧдан юкӧнын Сёрнитчысьяс оланпастэчас серти асланыс компетенцияын:

сӧвмӧдӧны олысьясӧс уджӧн могмӧдан, олысьяслы социальнӧя отсалан да найӧс социальнӧя могмӧдан юкӧнын ёртасьӧмсӧ, сы лыдын тайӧ юкӧнъясын инӧда актъяс дасьтӧм да олӧмӧ пӧртӧм серти, ӧтув пӧртӧны олӧмӧ социальнӧй да экономика боксянь сӧвмӧдан уджтасъяс, семьялы, мамлунлы, челядьдырлы, олӧма гражданалы да вермытӧмъяслы отсалан социальнӧй уджтасъяс да юксьӧны на серти опытӧн;

вежласьӧны олысьясӧс социальнӧя дорйӧмӧн веськӧдлан органъясса, олысьясӧс уджӧн могмӧдан службаса да олысьясӧс социальнӧя могмӧдан учреждениеясса специалистъяслӧн делегацияясӧн, медым туявны выль социальнӧй технологияяс пыртан юкӧнын уджалан опытсӧ;

юксьӧны уджтӧмалӧм йылысь серпас да удж рынок вылын положение серти юӧр чукӧртан-донъялан материалъясӧн.

**7 статья**

Гӧгӧртас видзан да экология боксянь видзчысянлунсӧ, канму ветеринарнӧй дӧзьӧрсӧ да пемӧсъяслысь бура олӧмсӧ могмӧдан юкӧнын Сёрнитчысьяс оланпастэчас серти асланыс компетенцияын:

юксьӧны гӧгӧртас видзӧм да экология боксянь видзчысянлунсӧ могмӧдӧм серти Татарстан Республикаын да Коми Республикаын нуӧдан мероприятиеяс йылысь юӧрӧн;

юксьӧны производство да потребление шыбласъясӧн вӧдитчан; шыбласъяс сикасалан, переработайтан да бырӧдан выль технологияяс пыртан; вӧр-ва видзан структураясӧн веськӧдлӧмсӧ бурмӧдан юалӧмъяс серти опытӧн;

могмӧдӧны торйӧн ёна видзан вӧр-ва мутасъяс котыртан, видзан да наӧн вӧдитчан, Гӧрд небӧгъяс нуӧдан, пемӧсъясӧс видзан да наӧн вӧдитчан юкӧнын ёртасьӧмсӧ;

юксьӧны кыйсян да кыйсян-вӧралан озырлун видзан юкӧнын мероприятиеяс олӧмӧ пӧртӧм серти юӧрӧн да уджалан опытӧн;

юксьӧны биологическӧй шыбласъяс бырӧданінъяссӧ лӧсьӧдан да видзан юкӧнын юӧрӧн.

1. **8 статья**

Культура юкӧнын Сёрнитчысьяс оланпастэчас серти аслас компетенцияын:

юксьӧны Татарстан Республикаын да Коми Республикаын нуӧдан культура лоӧмторъяс да мероприятиеяс йылысь юӧрӧн, сы лыдын войтыркостса тшупӧда, кытчӧ вермасны пырӧдчыны Татарстан Республикаысь да Коми Республикаысь котыръяс да исполнительяс;

отсалӧны бурмӧдны да сӧвмӧдны культураын йитӧдъяссӧ;

ӧтув котыртӧны да нуӧдӧны творческӧй котыръяслысь гастрольяссӧ, ёрта-ёрт дорас петкӧдлӧны музейнӧй, художественнӧй выставкаяс.

**9 статья**

Культура озырлун объектъяс видзан, наӧн вӧдитчан да паськыда тӧдмӧдан юкӧнын:

котыртӧны да нуӧдӧны ӧтувъя семинаръяс наука уджалысьясӧс корӧмӧн, сы лыдын онлайн форматын;

юксьӧны культура озырлун объектъяс учёт вылӧ босьтан, найӧс видзан да туялан, на бӧрся канмусянь видзӧдан да найӧс дӧзьӧритан сфераын опытӧн, сы лыдын онлайн форматын.

**10 статья**

Вузӧс (уджъяс, услугаяс) вылӧ донъяс (тарифъяс, надбавкаяс, наценкаяс да мукӧдтор) канмусянь ладмӧдан юкӧнын:

ёртасьӧны да юксьӧны уджалан опытӧн, сы лыдын донъяс (тарифъяс) канмусянь ладмӧдан юкӧнын оланпастэчаслӧн корӧмъясӧ кутчысьӧм бӧрся контроль да дӧзьӧр нуӧдан уджын;

ёртасьӧны да юксьӧны уджалан опытӧн сы серти, кыдзи котыртны тарифъяс ладмӧдысь оранлысь меставывса асвеськӧдлан органъяскӧд коммунальнӧй услугаясысь гражданаӧн мынтан дон вежан медпозяна (медыджыд) индексъяс вынсьӧдӧм да наӧ кутчысьӧмсӧ мониторитӧм серти ӧтувъя уджсӧ.

**11 статья**

Архив удж юкӧнын Сёрнитчысьяс оланпастэчас серти аслас компетенцияын:

юксьӧны нормативнӧй да методика боксянь разработкаяс, юӧртан технологияяс йылысь опытӧн да юӧрӧн;

пырӧдчӧны научно-практическӧй конференцияяс, семинаръяс, сӧвещаниеяс, архив документъяс серти выставкаяс котыртӧмӧ да нуӧдӧмӧ, Россия Федерацияса архив фондлӧн документъяс серти публикацияяс дасьтӧмӧ;

сетӧны позянлун ӧта-мӧдныслы вӧдитчыны архив документъясӧн да научно-справочнӧй материалъясӧн, кутшӧмъяс колӧны гражданалысь социальнӧй инӧда запросъяс туялӧм да могмӧдӧм вылӧ.

**12 статья**

Велӧдан да наука юкӧнын Сёрнитчысьяс оланпастэчас серти аслас компетенцияын:

нуӧдӧны ӧтувъя конференцияяс;

пӧртӧны олӧмӧ наука туялан ӧтувъя проектъяс;

юксьӧны ӧнія велӧдан технологияяс, инӧда акт балаяс дасьтан опытӧн, кутшӧмъяс ладмӧдӧны велӧдан организацияяслысь уджсӧ.

**13 статья**

Юӧртан да связь юкӧнын Сёрнитчысьяс оланпастэчас серти аслас компетенцияын:

уджтасъяс да проектъяс олӧмӧ пӧртӧмӧн сӧвмӧдӧны юӧртан технологияяс юкӧнын ӧта-мӧдлы выгӧдаа ёртасьӧмсӧ;

ӧтув уджалӧны Татарстан Республикалӧн да Коми Республикалӧн цифра боксянь вежсьӧм серти, сы лыдын технологическӧя ёртасьӧмӧн, велӧдӧмӧн, опытӧн юксьӧмӧн.

**14 статья**

Спорт да том йӧз политика юкӧнын Сёрнитчысьяс оланпастэчас серти аслас компетенцияын:

отсалӧны Татарстан Республикаса да Коми Республикаса спортсменъяслы да спортивнӧй сборнӧй командаяслы пырӧдчыны спорт да уна йӧза спорт мероприятиеясӧ, кутшӧмъясӧс нуӧдӧны Татарстан Республикаын да Коми Республикаын;

отсалӧны том йӧзлы пырӧдчыны том йӧзлӧн дінмукостса мероприятиеясӧ, кутшӧмъясӧс пӧртӧны олӧмӧ Татарстан Республикаын да Коми Республикаын.

**15 статья**

Туризм юкӧнын Сёрнитчысьяс оланпастэчас серти аслас компетенцияын:

юксьӧны Татарстан Республикаын да Коми Республикаын лоана мероприятиеяс йылысь юӧрӧн;

отсалӧны лӧсьӧдны туристскӧй организацияяс костын, кодъяс уджалӧны Татарстан Республикаын да Коми Республикаын, кыкнанладорса йитӧдъяс.

**16 статья**

Стрӧитчан, архитектура, оланін да коммунальнӧй овмӧс юкӧнын Сёрнитчысьяс оланпастэчас серти аслас компетенцияын:

юксьӧны стрӧитчӧмсӧ котыртан, кар стрӧитан политика юкӧнын, оланін да коммунальнӧй овмӧс сфераын опытӧн;

вежласьӧны канму власьт органъяслӧн делегацияясӧн, кодъяс збыльмӧдӧны стрӧитчан, архитектура, оланін да коммунальнӧй овмӧс юкӧнын уджмогъяссӧ;

пырӧдчӧны стрӧитчан, кар стрӧитан да архитектура тематика серти войтыркостса, республиканскӧй да обласьтса выставкаясӧ, семинаръясӧ да конференцияясӧ.

**17 статья**

Сы могысь, медым кыпӧдны меставывса асвеськӧдлан органъяслысь уджын окталунсӧ да бӧртаслунсӧ, Сёрнитчысьяс оланпастэчас серти аслас компетенцияын отсалӧны сӧвмӧдны муниципалитеткостса ёртасьӧмсӧ да юксьӧны меставывса асвеськӧдлӧмсӧ котыртан да збыльмӧдан сфераын опытӧн.

**18 статья**

Канму национальнӧй политика олӧмӧ пӧртан сфераын Сёрнитчысьяс оланпастэчас серти аслас компетенцияын:

Татарстан Республикаын да Коми Республикаын олысь войтырлы отсалӧны тӧдмасьны ӧта-мӧдныслӧн культуранас да озырмӧдны сійӧс;

лӧсьӧдӧны колана условиеяс, медым могмӧдны Татарстан Республикаын да Коми Республикаын олысь войтырлысь национальнӧй да культурнӧй интересъяссӧ;

ӧтувъя удж серти пырӧдчӧны национальнӧй да культурнӧй ӧтувъяскӧд ӧтувъя проектъяс дасьтӧмӧ да олӧмӧ пӧртӧмӧ;

визитъяс котыртігӧн видлалӧны национальнӧй да культурнӧй ӧтувъясӧн юрнуӧдысьясӧс делегацияясӧ пырысьяс лыдӧ пыртӧм йылысь вӧзйӧмъяссӧ.

**19 статья**

Тайӧ Артмӧдчӧмыс оз йитчы Сёрнитчысьяслӧн мукӧд сёрнитчыськӧд наӧн кырымалӧм артмӧдчӧмъяс (сёрнитчӧмъяс) серти кӧсйысьӧмъяскӧд, оз кут найӧс збыльмӧдӧмысь. Сёрнитчысьяс юксьӧны тайӧ Сёрнитчӧмсӧ олӧмӧ пӧртӧм могысь колана юӧрӧн, водзвыв юӧртӧны ёрта-ёртныслы Татарстан Республикалӧн оланпастэчасын да Коми Республикалӧн оланпастэчасын вежсьӧмъяс йылысь, кутшӧмъяс вермӧны тӧдчыны тайӧ Артмӧдчӧмсӧ збыльмӧдӧм вылӧ.

Тайӧ Артмӧдчӧм серти сійӧс кырымалысь Сёрнитчысьяслӧн оз лоны финансӧвӧй да (либӧ) эмбур кӧсйысьӧмъяс.

Тайӧ Артмӧдчӧмлысь положениеяссӧ оз вермыны видлавны сы боксянь, мый найӧ лӧсьӧдӧны бур условиеяс овмӧс нуӧдан торъя субъектъяслы удж нуӧдӧм вылӧ, мый вӧсна вермас лоны дзескӧдӧма конкуренциясӧ либӧ увтыртӧма овмӧс нуӧдан мукӧд субъектлысь интересъяссӧ.

Тайӧ Артмӧдчӧмыс лоӧ урчитӧм ёртасян сфераясын артмӧдчӧмъяс да сёрнигижӧдъяс (мероприятиеяслысь планъяс) Сёрнитчысьясӧн кырымалан подулӧн.

**20 статья**

Сэк, кор сёрнитчысьяс костын артмӧны тайӧ Артмӧдчӧмсӧ олӧмӧ пӧртӧм серти вензьӧмъяс, Сёрнитчысьяс разьӧны найӧс сёрнитӧмӧн.

**21 статья**

Тайӧ Артмӧдчӧмыс вынсялӧ Сёрнитчысьясӧн сійӧс кырымалан лунсянь да кырымавсьӧ вит вося кадколаст вылӧ, мый кольӧм бӧрын сылысь вынсӧ быд вит во нюжӧдӧны сійӧ кадӧдзыс, кытчӧдз сёрнитчысьяс пиысь ӧтиыс ӧнія вит вося кадколаст кольтӧдз куим тӧлысьысь оз сёрджык гижӧмӧн оз юӧрт мӧд сёрнитчысьлы сы йылысь, мый сійӧ кӧсйӧ дугӧдны тайӧ Артмӧдчӧмлысь вынсӧ.

Сёрнитчысьясӧн ӧти кывйӧ воӧм бӧрын тайӧ Артмӧдчӧмлысь вынсӧ позьӧ дугӧдны кадысь водз.

Тайӧ Артмӧдчӧмсӧ позьӧ вежны Сёрнитчысьясӧн ӧти кывйӧ воӧм бӧрын. Тайӧ Артмӧдчӧм дорӧ став вежсьӧмсӧ оформитӧны гижӧмӧн да сійӧ лоӧ торйӧдны позьтӧм юкӧнӧн.

Дасьтӧма 2021 вося \_\_\_\_\_\_\_\_\_ тӧлысь «\_\_\_» лунӧ \_\_\_\_\_\_\_\_\_\_\_\_\_\_\_-ын куим экземплярын, быдӧн роч, тотар да коми кывъяс вылын, кутшӧмъяслӧн выныс ӧткодь, быд Сёрнитчысьлы ӧти экземплярӧн.

Сэк, кор тайӧ Артмӧдчӧмлӧн роч, тотар да коми кывъяс вылын текстъясын эмӧсь гӧгӧрвотӧмлунъяс либӧ вежӧртас боксянь кутшӧмкӧ лӧсявтӧмторъяс, Сёрнитчысьяс подуласьӧны роч кывъя текст вылӧ.

|  |  |  |
| --- | --- | --- |
| **Татарстан Республикаса**  **Веськӧдлан котыр вӧсна**  Татарстан Республикаса  Президент  \_\_\_\_\_\_\_\_\_\_\_\_\_ **Р.Н. Минниханов** |  | **Коми Республикаса**  **Веськӧдлан котыр вӧсна**  Коми Республикаса  Юралысь  \_\_\_\_\_\_\_\_\_\_\_\_\_\_\_ **В.В. Уйба** |